google/wiki40b huggingface dataset:
Kristians amt

Skrivemåte

Ved overgang til fylker i 1919 var den offisielle skrivemåten Kristians amt, etter at 1907-reformen innførte liten forbokstav på substantiv (Amt -> amt). Før 1907 var således den vanlige skrivemåten Kristians Amt (Ubunden form: Kristians). Inntil 1877, f.eks. i Matrikkelen av 1838 og Pontoppidans kart av 1785 var skrivemåten Christians Amt. Amtet ble også omtalt som Vest-Oplandenes Amt, ettersom det var den vestlige delen av tidligere Oplandenes Amt (delt 1781).
Gotisk:  eller 
Skrevet med f, ettersom fonten ikke har f-varianten av s (f uten horisontal strek).
Fra 1. januar 1919 fikk Kristians amt navnet Oppland fylke.
Abraham ibn Daud

Liv og verk

Abraham ibn Daud eller Avraham ben David ha-Levi var sefardisk jøde, og barnebarn av Isaac ben Baruch Albalia. Han vokste opp hos onkelen på morssiden, Baruch ben Isaac Albalia, i Granada. Baruch ben Isaac Albalia underviste nevøen i Halakhá, filosofi og astronomi.
Sammen med Dominicus Gundissalinus oversatte Abraham ibn Daud arabiske vitenskapelige og filosofiske tekster til latin. Mellom 1160 og 1161 skrev han Sefer ha-Kabbalah («overleveringens bok»), samt bøkene Dibre malkej Jisra'el be-Bajjit schnej (en kronikk over israelittiske konger) og Zikron dibre Romij (en kronikk over Romas historie).
Verket Sefer ha-Kabbalah sammenfatter Israels historie, og belegger den uavbrutte overleveringen av jødisk tradisjon frem til forfatterens tid (1146).
I boken Zikron dibre Romij argumenterer han for at Konstantin hadde forfalsket Det nye testamente. Al-aqida al-Rafi'a er et forsøk på å harmonisere tro og vitenskap, og er et jødisk filosofisk verk som er preget av aristoteliske tanker.
Flandern rundt 2013

Flandern rundt 2013 var den 97. utgaven av sykkelrittet Flandern rundt og det andre av de store klassikerne. Rittet gikk over 254 km den 31. mars. Det var det 6. arrangementet på UCI WorldTour 2013.
Rittet ble vunnet av Fabian Cancellara etter at han rykket fra hovedfeltet i en brosteinsbakke, og kjørte alene inn til mål.
I tillegg til de 19 UCI WorldTourlagene ble de profesjonelle kontinentallagene Accent.Jobs-Wanty, Crelan-Euphony, Europcar, IAM Cycling, Team NetApp-Endura, Topsport Vlaanderen-Baloise og Vini Fantini Selle Italia invitert til å delta.
Tillegg til Esters bok

Tillegg til Esters bok eller Den greske Ester-boken er en av de deuterokanoniske bøker i Det gamle testamente. Den er en utvidelse av den kanoniske utgaven av Esters bok med seks avsnitt; boken har med det fått både en ny innledning og en ny avslutning, og noen innskudd. Den kanoniske teksten er basert på den hebraiske tekstversjonen, mens Den greske Ester-boken er basert på den greske Septuagintaoversettelsen fra 200-tallet, med dens tilføyelser.
Esters bok er karakterisert som en «historisk novelle» hvor en fiksjonshandling er knyttet til noen historisk kjente begivenheter; den forteller i utgangspunktet om kong Xerxes (519–465 f.Kr.) av Persia og hans jødiske dronning, Ester (Hadassa) og om hvordan Ester redder jødene i riket fra den onde ministeren Hamans planlagte utslettelse. I den utvidede teksten fortelles det om en drøm som Esters fosterfar Mordekai skal ha hatt, hvor en sammensvergelse mot perserkongen ble avslørt. Den forteller om da Ester stod frem for kongen og også om tre barn som han og Ester skal ha fått. 
Den greske Esterboken «har et mye sterkere religiøst preg enn den hebraiske, som ikke en gang nevner Guds navn. Hensikten med den greske versjonen, og særlig utvidelsene, er å knytte Esters bok sterkere til tradisjonell jødisk tro og fromhet. Det dominerende tema er Guds hjelp og beskyttelse til dem som tror på ham».
Teksten sier om seg selv at den har blitt til i Egypt ca. 114 f.Kr., blant jøder som hadde flyttet til Jerusalem fra Egypt.
I Norge har tilleggene tidligere blitt utgitt som separate tekster, men fra 1988-utgaven inneholder utgaven av apokryfene hele den greske Esterboken.
Kashima kraftverk

Kashima kraftverk er et varmekraftverk i Japan, og ligger i Ibaraki-regionen. Installert produksjonseffekt er 507 MW, fordelt på 1 blokk. Operatør er Sumitomo Metal Industries Ltd.
Anlegget ble utbygd omkring årene 1972–2007. Brenselkilden er kull. Teknologien er levert av Toshiba.
Pagliacci

I Pagliacci, Pagliacci eller Bajazzo (norsk: Klovnene) er en kort to-akters opera med libretto og musikk av Ruggiero Leoncavallo. Den ble uroppført i Teatro Dal Verme i Milano, Italia den 21. mai 1892.
Operaen handler om et utenomekteskapelig kjærlighetsforhold mellom kona til en omreisende skuespiller og en landsbymann. Affæren ender med at de begge blir drept.
Pagliacci er den eneste opera av Leoncavallo som fortsatt framføres. Som oftest settes den opp sammen med Pietro Mascagnis "Cavalleria rusticana". Den blir fremdeles framført verden over.
Rekviem

Et rekviem (riksmålsform: requiem, fra latin) er i musikken en komposisjon, vanligvis for soli, kor og orkester, med tekster, oftest på latin, fra den romersk-katolske rekviemmessen. Messen er en sjelemesse, eller messe for de døde (dødsmesse). Begrepet stammer fra det første ordet i messeteksten (requiem, norsk ro eller hvile).
Mange kjente komponister har skrevet rekviem, og både besetning og tekstutvalg kan variere mye. Det er også skrevet rekviem med ikke-liturgiske tekster.
Søldarfjørður

Søldarfjørður (IPA: [ˈsœldaɹˌfjøːɹʊɹ], dansk: Solmundefjord), tidligere Sólmundarfjørður, er en bygd på Færøyene. Den er en del av en rekke bygder langs Skálafjørður på Eysturoy, og ligger i Runavíkar kommuna. Søldarfjørður antas å ha blitt grunnlagt i landnåmstiden. 1. januar 2009 hadde Søldarfjørður 345 innbyggere, mot 328 i 1985.
Analyse

Analyse innen filosofi

Filosofisk analyse er et begrep brukt av filosofer
Vuoggatjålme

Vuoggatjålme er et turistanlegg i Arjeplogs kommune i Sverige. Der ble det målt -52,6 °C den 2. februar 1966, hvilket er svensk rekord. Utenfor Vuoggatjålme ligger en innsjø som heter Vuoggatjålmejaure.
Masahiko Kimura

Biografi

Kimura ble født i Kumamoto i Japan. I en alder av 16 år ble han tildelt 4. dan. I 1935, i en alder av 18 år, ble han tildelt 5. dan som den yngste noensinne etter kamper på Kodokan.
I hele hans livstid tapte han kun fire kamper. Han kom tilbake og slo alle hans overmenn i senere kamper. Etter å ha vunnet All Japan Championship i en alder av 20 år i 1937 forble han ubeseiret i 13 år, helt til han sluttet å konkurrere. Kimura fortsatte med kampsport og dro på flere judo/wrestling turneer og deltok i kamper med diverse regler.

Masahiko Kimura vs Helio Gracie

Gracie, en brasiliansk jujutsu mester gjennom 20 år og legendarisk i Brasil etter at han slo judoutøveren Kado, utfordret Kimura i 1951. 20 000 mennesker møtte opp til kampen. Kimura dominerte stort med en rekke kast, men Gracie nektet å gi opp. Til slutt fikk Kimuras inn sin beryktede ude-garami og brakk armen til Garcie. Gracie ville ikke gi seg, men hjørnet hans «kastet inn håndkledet» og Kimura vant kampen.

Masahiko Kimura vs Aldemar Santana

Santana, mester i Gracie jujutsu, capoeira og boksing, hadde tidligere slått Gracie i en kamp som varte i 3 timer og 45 minutter. Kimura hadde få problemer med Santana og vant kampen med flere kast og ude-garami. Santana krevde omkamp med valetudo-regler, og i 1959 ble omkampen arrangert i Brasil. Kampen endte uavgjort etter 40 minutter da de begge var utslitte. Kimura var 42 år, mens motstanderen Santana var 27 år.
David Abeel

Liv og virke

Etter å ha begynt på medisinstudier ble han aktiv kristen. Han fullførte New Brunswick Theological Seminary i 1826, og ble ordinert senere samme år. Han tjenestegjorde som pastor i sitt trossamfunn til vinteren  1828, da han dro til St. John's i Antigua og Barbuda av helsegrunner. 
I 1829 reiste han ut fra New York som misjonær. Han ankom Kanton i Kina i 1830, og fortsatte snart som misjonær på Java, i Malacca, Siam og Singapore. 
I 1833 kom til Europa, der han besøkte England, Sveits, Frankrike, Tyskland og Nederland til om med 1834. I 1835 vendte han hjem til USA for å rekruttere flere misjonærer til de oversjøiske misjoner. Han virket som misjonsanimator til 1838, og bestemte seg da for å gå tilbake til aktiv misjonstjeneste selv.
I 1839 var han på Malayahalvøya, og opprettet så en misjonsstasjon i Xiamen i 1841. I Xiamen møtte Abeel av og til den kinesiske høylærde embedsmann Xu Jiyu, som lot seg informere om forholdene i den vestlige verden. Xu benyttet senere informasjonen i et viktig geografiverk.
Abeel døde i Albany i New York i 1846.
Nemestrinidae

Utseende

Middelsstore til store, kraftig bygde, ofte tett hårete fluer. De fleste artene har en lang sugesnabel. Bakkroppen er temmelig bred, vanligvis ganske kort. Hos hunnene er bakkroppsspissen trukket ut til et eggleggingsrør.
Hodet er stort, rundt eller bredere enn langt, med store, ovale fasettøyne som ikke møtes i pannen. Bakhodet er flatt eller svakt innhulet. Fasettøynene kan være bare eller hårete. I pannen sitter tre ganske store punktøyne (ocelli). Hodet er ofte tett dekket av lange, fine hår, men mangler kraftige børster. 
Antennene er ganske små og består av fem-seks ledd. De to innerste leddene (scapus og pedicellus) er sylindriske, det tredje leddet er mer eller mindre løkformet. De to til tre ytterste leddene danner en fin, men tydelig ledd-delt antennebørste (arista) som er festet i spissen av det tredje leddet. 
Munndelene er hosde fleste artene utviklet til en lang sugesnabel, som i hvile kan være rettet fremover, nedover eller bakover. Slekten Hirmoneura har reduserte munndeler. 
Brystet (thorax) er stort og bredt, ofte tett hårete men uten kraftige børster. De fleste artene har en tydelig valk under scutellum (den siste ryggplaten), slik som snyltefluene. 
Vingene er lange og smale, glassklare eller svakt røykfargede, uten fargeflekker. De har et velutviklet årenett med mange lukkede celler i vingen. Artene i slekten Nemestrinus har tallrike tverr-årer i den ytre del av vingen. Nemestrinidene er meget raske flyvere. 
Beina er slanke og forholdsvis korte, uten børster eller sporer på leggene (tibiae). 
Larvene er pølsefomede og ganske tykke, uten tydelig avsatt hode. De kan ha noen lange børster på undersiden.

Levevis

Larvene til denne familien lever som indre parasitter (endoparasitter) i gresshopper (de fleste gruppene) eller larvene til gjødselbiller (slekten Hirmoneura). Hunnene legger ikke egg direkte på vertene, men sprer dem rundt der vertsdyrene ferdes. De knøttsmå, nyklekte larvene kryper så rundt og leter etter passende vertsdyr. Det er ganske små sjanser for at hver enkelt larve skal finne en vert, og følgelig produserer hunnene store mengder egg – de er kanskje de mest fruktbare av alle fluer, en enkelt hunn legger gjerne 4000 – 5000 egg. 
Om en nyklekt larve finner et vertsdyr, borrer den seg inn i det og finner veien til en av vertsdyrets luftkanaler (trakéer). Larven slår seg til inne i kroppen på verten men utvikler et langt ånderør som når ut til overflaten (huden på vertsdyret) slik at den får puste. 
Larven bruker omtrent 40 dager på utviklingen og har til slutt spist opp vertsdyret nesten fullstendig. Den utvokste larven borrer seg ut av det nå døde vertsdyret og graver seg ned i jorden. Der blir den liggende i dvale som larve over vinteren, av og til kan denne dvaletilstanden vare mer enn et år. Deretter forvandler larven seg til en puppe og den voksne fluen klekkes etter 20 – 30 dager. 
De fleste nemestrinidene er parasitter på markgresshopper (Acrididae), noen angriper også vandregresshopper, og kan bidra til å holde disse alvorlige skadedyrene i sjakk. 
De voksne fluene besøker gjerne blomster for å drikke nektar.
Anthrenochernes stellae

Utbredelse

Ikke i Norge. I Europa finnes den i nord, i området Tyskland - Polen. Men kunnskapen er trolig mangelfull .
Bowling for Soup

Bowling for Soup er et amerikansk punkrock-band etablert i 1994. Medlemmene består av Jaret Reddick (sang, gitar), Chris Burney (gitar, sang), Erik Chandler (bass, sang) og Gary Wiseman (trommer). De er kanskje mest kjent for låter som "Girl All the Bad Guys Want", "High School Never Ends", og "1985". De ble forøvrig Grammy-nominert for førstnevnte låt. Det kan også nevnes at de har levert bidrag til kjente filmer som 17 Again, Ice Age 2 og Freaky Friday.
Siderisk år

Ett siderisk år er tiden det tar sola å komme tilbake til samme posisjon med hensyn til stjernene på stjernehimmelen. Det sideriske året er omløpsperioden for jorden. Ett siderisk år tilsvarer 365,2563600 gjennomsnittlige soldager. Det sideriske året er 20 minutter og 22,5 sekunder lengre enn det tropiske året og 19 minutter og 57,5 sekunder lengre enn et gjennomsnittlig gregoriansk år (365,2425 døgn).
Fordi sola og stjernene ikke kan sees samtidig krever dette en liten forklaring. Hvis du ved hver soloppgang titter mot den østlige himmelen, vil de siste stjernene du ser ikke alltid være de samme. På en uke eller så kan du merke en forskyvning oppover. På den nordlige halvkule vil du i juli ikke kunne se Orion på morgenhimmelen, men i august begynner den å bli synlig. I løpet av ett år vil alle konstellasjonene rotere over hele himmelen.
De som har for vane å skue himmelen før soloppgang, merker at denne bevegelsen er mye lettere å legge merke til og mye enklere å måle enn nord-sør-forskyvningen av punktet for soloppgangen på horisonten, som definerer det tropiske år som den gregorianske kalenderen er basert på. Dette er grunnen til at mange kulturer begynte sine år på den første dagen en bestemt stjerne (Sirius for eksempel) kunne sees i øst ved soloppgang. I Hesiods verk Verk og dager er tidene på året for såing, innhøsting og så videre gitt med henvisning til den første tilsynekomst for stjerner.
Fram til Hipparkhos’ tid var årene målt ved hjelp av stjernene ansett nøyaktig like lange som de tropiske årene. Realiteten er at sideriske år er bittelite grann lengre enn tropiske år. Differansen forårsakes av det fremadskridende jevndøgn. Et siderisk år tilsvarer rundt regnet 1 + 1/26000 eller 1,0000385 tropisk år.
Antonio Guzmán Blanco

Karriere

Han var sønn av Antonio Leocadio Guzmán.
Guzmán ble landsforvist av general Julian Castro, og fulgte deretter Juan Crisóstomo Falcón i hans invasjon av Venezuela. Etter Falcóns nederlag flyktet de sammen, og Blanco ble sendt til vestindia for å be om hjelp. Sist i 1861 kom han igjen sammen med Falcón til Velezuela, og etter flere kamper ble cochetraktaten undertegnet 22. mai 1863. Falcón ble president og Guzmán visepresident og utenriksminister. Han var Venezuelas ambassadør til Spania fra 1863 til 1866.
Da han kom hjem ble han valgt til president i kongressen. Etter at Falcón ble avsatt i 1868, forlot Guzmán landet. Han ledet en revolusjon i 1869, og ble i 1870 «midlertidig» president og styrte landet med diktatorisk myndighet i sju år.
Selv om hans presidentperioder var preget av enevelde, oppnådde han flere økonomiske og juridiske reformer. Hans regjering etablerte en moderne valuta (bolívar), re-etablerte nasjonalsangen, gjennomførte en folketelling, anla jernbane og telefonlinje mellom Caracas og La Guaira, og en utdanningsreform.

Privatliv og ettertid

Guzmán var gift med Ana Teresa Ibarra Urbaneja. 
Sent i livet bygget han et landsted i regionen Antímano, som han kalte «La Pequeña Versalles» (Lille Versailles). Stedet ble restaurert i 2004, og er nå et kulturhus og idrettsanlegg.
Trolldalen (Oppegård)

Trolldalen er en liten dal som går i retning nord-sør mellom boligområdene Mellomåsen og Trollåsen (Oppegård) på Mastemyr i Oppegård kommune og forbinder disse med gangveier. Dalen har bratte sider og danner et grønt og ubebygget område mellom de to boligfeltene. Det går en lysløype gjennom dalen, som brukes som frilufts- og turområde for befolkningen i området.
Bokmesse

En bokmesse er en vare- og handelsmesse for presentasjon, kjøp og salg av bøker og utgivelsesrettighetene til dem. Utstillerne retter seg både mot et lesende publikum (publikumsmesser) og forlagsbransjen (fagmesser). De fleste land har årlige bokmesser. Flere av disse er internasjonale.
Bokmessa i Frankfurt, Barnebokmessa i Bologna, Bokmessa i Göteborg og London Book Fair er særlig viktige for norske forlags kjøp av andre lands litteratur og salg av egne bøker til utlandet. Det har også vært flere bokmesser i Norge, blant annet Bokmessa på Lillestrøm høsten 2008.
Buarbreen

Buarbreen (også skrevet Buerbreen) er en isbre i Odda kommune i Hordaland. Den består av to separate brearmer av Folgefonna, Øvre Buarbreen og Nedre Buarbreen. Buarbreene strekker seg østover fra Folgefonna og ned mot Buardalen. Jordalselvi (Buarelvi) fører smeltevannet fra Buarbreene gjennom Buardalen til Sandvinvatnet. Buarbreen hadde et framstøt rundt 1930, men trakk seg deretter tilbake. Breen hadde også et framstøt på 1990-tallet, men har trukket seg tilbake igjen siden 1997. Årlig frontposisjonendring måles av NVE.
Tastavarden Fjellhall

Innebandy

Vardeneset IF Innebandy spiller sine kamper i Tastavarden Fjellhall.
Fyllingsdalen

Drabantbyen

Opprinnelig tilhørte hele området Fana kommune, men da Bergen kommune var opprådd for byggeland, fikk den kjøpe mesteparten (12,5 km²) av Fyllingsdalen i 1955. Bergen betalte Fana kommune 1,5 millioner kroner i kompensasjon for avståelsen, som ble vedtatt ved kongelig resolusjon av 12. august 1955. Det bodde da 1 590 mennesker der. Bønes ble innlemmet i Bergen sammen med resten av gamle Fana kommune i 1972, og ble en del av Fyllingsdalen bydel så sent som i 2000.
Fyllingsdalen ligger vest for Løvstakken. En viktig forutsetning for utbyggingen var Puddefjordsbroen som åpnet i 1956, og Løvstakktunnelen som sto ferdig i 1968. Første reguleringsvedtak for Fyllingsdalen var på plass i januar 1959. Det var da planlagt en «mellomting mellom forstad og drabantby med 30 000 innbyggere». Det skulle bygges en 22 meter bred, fasadefri hovedvei uten et eneste plankryss «fra Bjørgeveien ved eidet mellom Sælevann og Gjeddevann til det punkt den skal forsvinne i fjellet for å munne ut på Damsgård, ikke langt fra Puddefjordsbroen».
Fyllingsdalen er bygget som en drabantby etter internasjonale forbilder. En drabantby skal være selvforsynt og ha offentlige servicetilbud, rekreasjonsmuligheter og arbeidsplasser, men også lettvint og rask tilkomst til bysentrum. Viktig i denne sammenhengen var byggingen av bydelsenteret Oasen bydelssenter, som ble oppført i 1971. Den første tiden inneholdt det foruten forskjellige butikker og kjøpesenter også funksjoner som politi, lege, helsestasjon, apotek, postkontor etc. Noen av disse institusjonene har siden fått egne bygg. Det ble også bygget en kirke, Fyllingsdalen kirke fra 1976, og senere Sælen kirke fra 2001. Også Bønes kirke tilhører Fyllingsdalen bydel. Denne ble reist etter en stor innsats av lokalbefolkningen som også samlet inn midler til den. Mange av hovedveiene i Fyllingsdalen er oppkalt etter fremstående, svenske personligheter fra tiden rundt andre verdenskrig: Folke Bernadotte, Ture Nerman, Torgny Segerstedt, Karl Hjalmar Branting og Dag Hammarskjöld.
Bydelen har flere barneskoler, ungdomsskoler samt videregående skole og sykehjem.  En viktig kulturinstitusjon er Fyllingsdalen nye teater. Fyllingen idrettslag har hatt lag i norsk eliteserie i idretter som fotball, volleyball og håndball. Frøya Ambassadors, som tidligere spilte i eliteserien i basketball, spilte sine hjemmekamper i Fyllingsdalen, selv om laget egentlig kommer fra Laksevåg bydel. Bydelens fotballag er FK Fyllingsdalen, som ble dannet ved at Løv-Ham og Fyllingen slo seg sammen fra 1. januar 2012. Klubbens herrelag spiller i 2. divisjon. Fyllingen Håndball og Fyllingsdalen Futsal er andre idrettslag i bydelen. Tur- og rekreasjonsområder som Løvstakken, Kanadaskogen og Nordnæsdalen er lett tilgjengelige fra Fyllingsdalen.
De norske finansinstitusjonene Vital Forsikring, Tryg, Nordea Liv, Nordea Link, Frende Forsikring og Sbanken har sine hovedkontorer i Fyllingsdalen.
Medisinsk pedagogikk

Medisinsk pedagogikk (engelsk: Medical Education eller Health Professions Education) er et vitenskapelig fagfelt som omhandler utdannelse av medisinere (leger), og i en bredere forstand også annet helsepersonell som f.eks. sykepleiere. Det er et tverrvitenskapelig kunnskapsområde hvor man blant annet studerer undervisnings- og læringsprosesser, forutsetninger for læring og profesjonell utvikling innen medisin og beslektede fag. Medisinsk pedagogikk er et fagdidaktisk felt.
Flere universiteter i Europa tilbyr mastergrader i faget, som videreutdannelse for helsepersonell som vil inneha ledende stillinger knyttet til utdannelse av helsepersonell ved universiteter og sykehus, gjerne betegnet som Master of Health Professions Education (MHPE), Master of Medical Education (MME) eller lignende.
Mange universiteter i Europa og Nord-Amerika har egne Centre for Medical Education som både driver forskning innen feltet og tilbyr opplæring/kompetansebygging av medisinsk og helsefaglig undervisningspersonale. Eksperter innen medisinsk pedagogikk er ofte leger, annet helsepersonell eller pedagoger. De største universitetene i Norge har i dag vitenskapelige stillinger innen medisinsk- og/eller helsefaglig pedagogikk.
Association for Medical Education in Europe (AMEE) arrangerer årlige fagkonferanser innen medisinsk pedagogikk. Det finnes en lang rekke fagfellevurderte tidsskrifter som publiserer forskningen innen medisinsk- og helsefaglig pedagogikk (se under).
Uttrykket helsepedagogikk brukes i helsesammenheng på norsk i en annen betydning, knyttet til veiledning av pasienter, særlig i habiliterings- og rehabiliteringsarbeid.
Cowboy Elephant

Cowboy Elephant er et musikkalbum med Rovers, utgitt i 1991.
Calcodes ritsemae

Utseende

En middelsstor (27–43 millimeter), avlang, blank, brunsvart hjortebille med gule kanter på dekkvingene. Hannens forstørrede kjever er lange og slanke, en motstående tann danner en "klype" i spissen. Hodet er firkantet, bredt, grunt U-formet innbuktet foran, bak fasettøynene med en liten tann som hos de fleste Odontolabis-artene. Pronotum er mye bredere enn langt, avrundet firkantet uten tenner på sidene, noe innsnevret bakerst. Dekkvingene er glinsende svarte med gule sidekanter. Hunne er bredere uten forstørrede kjever, farget som hannen, men hode og forkropp er ganske matte.

Levevis

Larvene utvikler seg i råtne trestammer.

Utbredelse

Arten er utbredt på Sulawesi.
Florence

Etymologi

Florence er en fransk og engelsk form av det latinske kvinnenavnet Florentia, en feminin form av Florentius, dom er dannet av florens, «blomstrende». I moderne tid relateres navnet også til byen Firenze, som heter Florence på engelsk.
Florencia er en spansk form av navnet.
Florentina er et spansk navn med opprinnelse i latinske Florentinus, en variant av Florentius. Florentine er en fransk form av Florentina.
Fylkesvei 7620

Fylkesvei 7620 går mellom Eltoftkrysset og Tangstadelva i Vestvågøy. Veien er 2,6 km lang.
Frem til 2019 hadde veien betegnelsen fylkesvei 844.
Folsomkulturen

Folsomkulturen er en forhistorisk tidlig indianerkultur som dateres til cirka 10 000–8 000 f.Kr. Den er oppkalt etter Folsom i Union County i New Mexico, et funnsted oppdaget i 1908 der man i 1926 under arkeologiske utgravninger fant blant annet spydspisser fra denne tidsperioden. Folsomspisser er ved karbon 14-metoden blitt datert til 8000-tallet f.Kr.
Folsomspissen antas å ha vokst fram av Clovisspissen, og var kortere og lettere, riflet i nesten hele sin lengde og med sin maksimale bredde relativt nær den lett avkortede spissen. Det mindre formatet kan meget vel ha kommet av at man var gått over til en ny type byttedyr.
God gammel firkantet vals

«God gammel firkantet vals» er en norsk sang. Melodien ble skrevet av Einar Schanke og teksten ble skrevet av Alfred Næss. Den var ett av bidragene til Melodi Grand Prix 1964, den norske uttagingen til Eurovision Song Contest 1964 i København i Danmark.
Sangen ble framført på norsk av Wenche Myhre med lite orkester og så på nytt av Elisabeth Granneman med stort orkester. Den endte på en andreplass med 60 poeng.